Winnie Rust gedenk met skryfwerksessie | Netwerk24
Winnie Rust gedenk met skryfwerksessie
Deur Jo Prins 24 September 2017 10:00
Die eerste Winnie Rust-skryfwerksessie word in Februarie volgende jaar in Stilbaai aangebied.
Tien aspirantskrywers kan vir vyf dae, net voor die Woordfees in Stellenbosch, leer, oefen en aantekeninge met ander deelnemers en gepubliseerde skrywers uitruil.
Volgens Frederik de Jager, een van die stigters van The Talking Table-inisiatief, wat die werksessie aanbied, hoop hulle om dit 'n jaarlikse geleentheid te maak.
"Ons is goeie vriende met die Rusts en haar dood het ons diep geraak," sê De Jager. Rust is op 11 Mei verlede jaar vermoor in haar huis in Wellington aangetref.
"Toe ons begin werk aan die plan om 'n werksessie by die see in Suid-Afrika aan te bied, het die gedagte spontaan ontstaan dat haar verbintenis met Stilbaai 'n natuurlike geleentheid skep om haar deur so 'n werksessie te gedenk.
"Die familie het dadelik ingestem en ons het die gebruik van haar huis, Lenatjie, aan die waterkant van Stilbaai, gekry."
De Jager en sy vennoot Douw Steyn het aan die begin van 2016 na Lesbos in Griekeland verhuis en daar het die gedagte vir The Talking Table ontstaan.
"Ons het die eiland toe reeds goed geken. Die gedagte was etes aan 'n lang tafel met goeie gesprekke tussen mense van baie kulture, soos ons in die verlede dikwels hier ondervind het.
"Ons het 'n ou Turkse herehuis in die dorp gevind, waar ons ons gaste huisves."
Vir die Stilbaai-werksessie, wat van 23 tot 28 Februarie duur, is mense in die hande van Kerneels Breytenbach, Eben Venter en Ingrid Winterbach.
Benewens basiese skryftegnieke en tegniese aspekte wat deur dié deurwinterde skrywers aangebied sal word, sal Breytenbach ook onder meer fokus op die uitgewersbedryf en hoe skrywers die uitgewers moet benader.